รัฐบาลไทย-ข่าวทำเนียบรัฐบาล-สรุปการจำหน่ายพันธบัตรออมทรัพย์ รุ่นออมเพิ่มสุข
วันศุกร์ที่ 24 มิถุนายน 2565
สรุปการจําหน่ายพันธบัตรออมทรัพย์ รุ่นออมเพิ่มสุข
ตามที่ สบน. ธปท. และธนาคารตัวแทนจําหน่าย เปิดจําหน่ายพันธบัตรออมทรัพย์ รุ่นออมเพิ่มสุข ของกระทรวงการคลัง ในปีงบประมาณ พ.ศ.2565 วงเงิน 45,000 ลบ.
ตามที่สํานักงานบริหารหนี้สาธารณะ (สบน.) ธนาคารแห่งประเทศไทย (ธปท.) และธนาคารตัวแทนจําหน่าย ได้เปิดจําหน่ายพันธบัตรออมทรัพย์ รุ่นออมเพิ่มสุข ของกระทรวงการคลัง ในปีงบประมาณ พ.ศ.2565 วงเงิน 45,000 ล้านบาท โดยเป็นการจําหน่ายให้กับประชาชน วงเงิน 40,000 ล้านบาท ในวันที่ 15 – 22 มิถุนายน 2565 และนิติบุคคลที่ไม่แสวงหาผลกําไร จํานวน 5,000 ล้านบาท ในวันที่ 20 – 30 มิถุนายน 2565 นั้น
ขอรายงานการดําเนินการที่เกี่ยวข้อง ดังนี้
1. ภายใต้วงเงินที่จัดจําหน่ายให้แก่ประชาชนจํานวน 40,000 ล้านบาท ได้ดําเนินการจัดสรรให้กับผู้ลงทุน 19,501 ราย เป็นวงเงินทั้งสิ้น 37,693.452 ล้านบาท หรือคิดเป็นร้อยละ 94.23 ของวงเงิน และมีวงเงินคงเหลือจํานวน 2,306.548 ล้านบาท โดยการจัดสรรวงเงินดังกล่าว ได้ดําเนินการผ่านระบบจัดสรรอัตโนมัติ (Automatic Queuing System) เรียงตามคําสั่งซื้อที่ส่งเข้าสู่ระบบจัดสรรกลางของ ธปท. (First Come, First Served)
2. การจําหน่ายพันธบัตรออมทรัพย์ครั้งนี้ได้รับความสนใจจากประชาชนอย่างมาก ทําให้มีคําสั่งซื้อถูกส่งเข้าสู่ระบบจัดสรรกลางของ ธปท. ในปริมาณมากกว่าปกติ ส่งผลให้ระบบจัดสรรไม่สามารถประมวลผลได้ทันและมีคําสั่งซื้อที่ค้างคิวอยู่จํานวนมาก เพื่อป้องกันความเสียหายที่จะเกิดแก่ผู้สนใจลงทุน สบน. และ ธปท. จึงได้ปิดระบบรับคําสั่งซื้อในเวลา 09.41 น. ของวันที่ 15 มิถุนายน 2565
3. ในการแก้ไขปัญหา สบน. ร่วมกับ ธปท. ได้นําข้อมูลทั้งหมดที่ถูกส่งเข้ามายังระบบงานกลางของ ธปท. มาจัดสรรตามลําดับเวลาที่ได้รับในระบบ ทั้งนี้
- ปัญหาความแออัดของคําสั่งซื้อดังกล่าว ทําให้คําสั่งซื้อของผู้สนใจลงทุนบางรายไม่ถูกส่งผ่านเข้ามายังระบบจัดสรรกลางของ ธปท. จึงเป็นอีกสาเหตุหนึ่งที่ทําให้ผู้สนใจลงทุนบางส่วนไม่ได้รับจัดสรรพันธบัตรออมทรัพย์ข้างต้น
- ในการดําเนินการจัดสรรพันธบัตรหลังการปิดระบบนั้น ธนาคารตัวแทนจะต้องติดต่อผู้สนใจลงทุนแต่ละรายตามลําดับเพื่อยืนยันคําสั่งซื้อ ซึ่งพบว่าบางกลุ่ม (1) ไม่สามารถติดต่อได้ (2) นําเงินไปลงทุนด้านอื่นแล้ว หรือ (3) ปฏิเสธการซื้อ ซึ่ง ธปท. ต้องจัดสรรสิทธิให้กับผู้สั่งซื้อในลําดับถัดมา ทําให้กระบวนการใช้เวลานานกว่าปกติ โดยสามารถปิดรายการคําสั่งซื้อที่ได้รับทั้งหมดได้ในวันที่ 22 มิถุนายน ที่ผ่านมา และยังมีวงเงินคงเหลือข้างต้น นอกจากนี้ จากความขัดข้องของระบบดังกล่าว ทําให้ต้องกลับไปใช้กระบวนการออกสมุดพันธบัตรแบบเดิมที่ใช้เวลานานขึ้น
4. สําหรับการจําหน่ายพันธบัตรให้กับนิติบุคคลที่ไม่แสวงหาผลกําไรในวันที่ 20 มิถุนายน 2565 จํานวน 5,000 ล้านบาท สามารถจัดสรรให้กับผู้ลงทุน 81 ราย วงเงินทั้งสิ้น 4,999.910 ล้านบาท และมีวงเงินคงเหลือจํานวน 90,000 บาท
5. ดังนั้น วงเงินคงเหลือจากการจําหน่ายให้กับประชาชนและนิติบุคคลที่ไม่แสวงหาผลกําไรจํานวนทั้งสิ้น 2,306.638 ล้านบาทนั้น สบน. และผู้ที่เกี่ยวข้องจะร่วมกันประเมินความพร้อมของระบบจําหน่าย และจะนําวงเงินดังกล่าวมาเป็นส่วนหนึ่งในการจําหน่ายเพิ่มเติม ซึ่งจะแจ้งรายละเอียดให้ทราบต่อไปทั้งนี้ ผู้ซื้อพันธบัตรออมทรัพย์ รุ่นออมเพิ่มสุข ที่ได้รับการจัดสรรพันธบัตรและได้ชําระเงินแล้วในระหว่างวันที่ 15 – 22 มิถุนายน 2565 สามารถรับสมุดพันธบัตร (bond book) หรือปรับสมุดพันธบัตรได้ตั้งแต่วันที่ 1 กรกฎาคม 2565 เป็นต้นไป ณ ธนาคารตัวแทนจําหน่ายทุกสาขา โดยการได้รับสมุดพันธบัตรเร็วหรือช้า จะไม่มีผลต่อดอกเบี้ยพันธบัตรที่เริ่มคํานวณตั้งแต่วันที่ผู้ซื้อจ่ายเงินแล้วแต่อย่างใด
สบน. และ ธปท. ขอขอบคุณผู้ลงทุนทุกท่านที่ให้ความสนใจลงทุนพันธบัตรออมทรัพย์ด้วยดีเสมอมา และขออภัยในความไม่สะดวกและจะหารือร่วมกับหน่วยงานที่เกี่ยวข้องเพื่อสร้างประสบการณ์การซื้อพันธบัตรที่ดียิ่งขึ้นในอนาคต
สํานักงานบริหารหนี้สาธารณะ กระทรวงการคลัง
โทรศัพท์: 02-271-7999 ต่อ 5809, 5820/ 02-265-8050 ต่อ 5322, 5311, 5315
งานพันธบัตร ธนาคารแห่งประเทศไทย
โทรศัพท์: 02-283-5900
E-mail: bondmgt@bot.or.th